**Humberto Solleiro Rivera**, coñecido tamén como **"o Chapapote"** nado en Vigo en 1896 e finado na mesma cidade o 30 de outubro de 1936, foi un sindicalista galego. Participou na resistencia á sublevación que deu orixe á guerra civil española en Lavadores, a súa localidade de residencia, tras o cal foi capturado polos sublevados e executado poucos meses despois. Ás veces aparece nomeado tamén como **Humberto Solleiros**.

Traxectoria
-----------

Casou con Urania Mella, activista feminista e de esquerdas, filla do pensador anarquista Ricardo Mella, coa que tivo catro fillos, Humberto, Raúl, Alicia e Concepción (Conchita). Foi traballador de Tranvías Eléctricos de Vigo. Pertenceu desde mozo ao Consello Sindical Ferroviario da UXT en Vigo e á directiva local da Asociación de Amigos da Unión Soviética. Activo sindicalista, combinou a súa militancia coa promoción do deporte.

Moi integrado nos movementos sindicais e culturais do seu pobo (naquel momento Lavadores era un concello independente de Vigo e constituía un suburbio obreiro e fabril, foi presidente da *Sociedade Cultural e Deportiva de Lavadores*, sociedade sindicalista dedicada a difundir o deporte xuvenil. O grao de mobilización política e sindical da localidade levou a Lavadores a ser denominado "a Pequena Rusia".

### Guerra civil española

Tras o estalido da sublevación en distintos puntos de España e o protectorado de Marrocos a partir do 17 de xullo, a cidade de Vigo mantívose en calma até o luns 20 de xullo, cando unha compañía de Infantaría dirixida polo capitán Carreró leu na Porta do Sol o bando declarando o estado de guerra. Na contigua Lavadores, a resistencia contra a sublevación organizouse ao redor de tres barricadas que pretendían impedir o acceso dos militares sublevados. Solleiro, xunto coa súa esposa, participou na defensa dunha delas, a do Calvario.

Ao ser superadas as defensas polos sublevados, Solleiro e a súa muller fuxiron, pero foron detidos na próxima Redondela. Ambos foron condenados á morte polo delito de rebelión, e Solleiro foi executado sumariamente o 30 de outubro de 1936 con Miguel Gómez Pardo, Francisco González Martínez e Gabino González Martínez,
mentres que a ela foille conmutada a pena pola de 30 anos de prisión. A causa rexistrada da morte foi unha «profusa hemorraxia interna». De acordo co libro de Hernán Quijano *Galicia mártir*, ningún dos directivos da Sociedade Deportiva e Cultural de Lavadores sobreviviu aos primeiros meses de conflito, xa fose porque foron executados tras un simulacro de xuízo ou porque foron "sacados" e asasinados.

Tras a execución de Solleiro e o encarceramento de Urania Mella, os seus catro fillos quedaron ao coidado da familia do primeiro, a cal, con todo, era partidaria da sublevación.

Notas
-----

1. 1 2  *Nomes e Voces*. Humberto Solleiro Rivera "O Chapapote". Consultado o 6 de xuño de 2011.
2. 1 2  Quijano, Hernán (c. 1949). *Galicia mártir. Episodios do terror branco nas provincias galegas* (PDF). Buenos Aires: Edicións Neos. p. 36. Arquivado dende o orixinal (PDF) o 02 de decembro de 2012. Consultado o 22 de xuño de 2011.
3. ↑  Rodríguez, Salvador (10 de setembro de 2006). "As rosas de Santurrarán" (PDF). *Ronsel. Revista dominical de Faro de Vigo*: 6–7. [*Ligazón morta*]
4. ↑  Fernández Santánder, Carlos (2000). *Alzamento e guerra civil en Galicia: 1936-1939*. Ediciós do Castro. p. 330. ISBN 8474929512.
5. ↑  Southworth, Herbert Rutledge (1967). *Antifalange, estudo crítico de "Falanxe na guerra de España, a unificación e Hedilla" de Maximiano García Venero*. Rodo Ibérico. p. 112.
6. ↑  "Biografías de Mulleres de Vigo" (en galego). Consello Municipal dá Muller de Vigo. 17 de decembro de 2010: 4.
7. 1 2  Cuíñas, Teresa (22 de abril de 2011). "Cuando el mundo era Lavadores". *El País*. Consultado o 6 de xuño de 2011.
8. ↑  Bragado, Manuel (30 de marzo de 2008). "Seis abrandares na memoria". *Faro de Vigo* (en galego). Arquivado dende o orixinal o 30 de maio de 2020. Consultado o 6 de xuño de 2011.
9. ↑  De Larriva, Ana (29 de novembro de 2009). "Tres barricadas de memoria". *Faro de Vigo*.
10. ↑  *El Pueblo Gallego*, 1-11-1936, p. 10.
11. ↑  *Galicia Mártir - Episodios do terror branco nas provincias galegas*, de Hernán Quijano, foi reeditada en 2005 como *Galicia baixo a bota de Franco* polo xornalista e historiador Carlos Fernández Santander. Descoñécese quen se escondía tras o pseudónimo "Hernán Quijano", autor da obra, aínda que Fernández cita como posibles autores a Luís Seoane e Manuel Domínguez Benavides. Véxase unha apunta de *Galicia baixo a bota de Franco*
12. ↑  Branco, Alberto (22 de outubro de 2008). ""Só os políticos puideron brindar pola miña nai"". *Faro de Vigo*. Arquivado dende o orixinal o 30 de maio de 2020. Consultado o 23 de setembro de 2021.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Humberto Solleiro Modificar a ligazón no Wikidata*** |

### Outros artigos

* Urania Mella

### Ligazóns externas

* Fragmentos da causa militar seguida contra *Urania Mella* e *Humberto Solleiro* *(en castelán)*